+------------------------------------+---------+----------------------+
|                                    |         |                      |
+------------------------------------+---------+----------------------+
| 1.                                 |         |                      |
| 2.                                 |         |                      |
+------------------------------------+---------+----------------------+

1 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

1.1 ความเสี่ยงด้านการผลิต

1.1.1 ความเสี่ยงจากความผันผวนของราคาวัตถุดิบ

วัตถุดิบหลักในการผลิตแลคเกอร์เคลือบกระป๋องและยางยาแนวฝากระป๋องของบริษัท ประกอบด้วย
เรซิ่น ยางสังเคราะห์ และเคมีภัณฑ์อื่นๆ รวมคิดเป็นสัดส่วนต้นทุนประมาณร้อยละ 75
ของต้นทุนการผลิตทั้งหมดในปี 2550 ซึ่งราคาของเคมีภัณฑ์ที่ผ่านมามีความผันผวนประมาณร้อยละ
10-20 จึงส่งผลให้ต้นทุนการผลิตของบริษัทมีความผันผวนตามไปด้วย
ด้วยประเด็นความผันผวนของราคาวัตถุดิบดังกล่าว
อาจจะส่งผลกระทบต่อความสามารถในการทำกำไรและผลประกอบการของบริษัทในแต่ละช่วงเวลาที่มีการเปลี่ยนแปลงอย่างมีนัยสำคัญ

อย่างไรก็ตาม
โดยปกติธุรกิจราคาของเคมีภัณฑ์จะแปรผันตามกลไกของตลาดด้วยอุปสงค์-อุปทานของสินค้า
ซึ่งส่งผลกระทบต่อผู้ประกอบการรายอื่นที่อยู่ในอุตสาหกรรมประเภทเดียวกัน
ที่ผ่านมาหากมีการปรับขึ้นของราคาวัตถุดิบอย่างมีนัยสำคัญ
นโยบายของบริษัทเพื่อไม่ให้เกิดผลกระทบต่อยอดขายและอัตราการทำกำไรของบริษัท
บริษัทจะทำการสำรวจตลาดและสำรวจราคาของคู่แข่ง
และจะพิจารณาการปรับขึ้นราคาขายให้สอดคล้องกับราคาตลาดในขณะนั้น
โดยจะพยายามรักษาฐานลูกค้าและความสัมพันธ์ที่ดีกับลูกค้าในระยะยาวตามนโยบายการกำหนดราคาที่แข่งขันได้ในตลาด

1.1.2 ความเสี่ยงจากการพึ่งพาผู้จำหน่ายวัตถุดิบหลักจำนวนน้อยราย

บริษัทสั่งซื้อวัตถุดิบหลักในการผลิต ได้แก่ เรซิ่น ยางสังเคราะห์ และเคมีภัณฑ์อื่นๆ
จากบริษัทผู้ผลิตและจำหน่ายเคมีภัณฑ์รายใหญ่ 3 ราย โดยมียอดสั่งซื้อในปี 2550 จากผู้จำหน่าย 3
รายใหญ่นั้น คิดเป็นร้อยละ 12.6 ร้อยละ 11.4 และร้อยละ 11.2 ของยอดสั่งซื้อวัตถุดิบทั้งหมด
จึงอาจทำให้บริษัทมีความเสี่ยงหากผู้จำหน่ายวัตถุดิบรายใหญ่ดังกล่าวยกเลิกการจัดส่งวัตถุดิบ
หรือไม่สามารถจัดส่งวัตถุดิบได้ตรงตามเวลา

อนึ่ง ถึงแม้ว่าบริษัทจะพึ่งพาผู้จำหน่ายวัตถุดิบรายใหญ่เพียงน้อยราย
แต่บริษัทคาดว่าความเสี่ยงดังกล่าวมีไม่มากนัก
เนื่องจากผู้จำหน่ายวัตถุดิบแต่ละรายนั้นเป็นบริษัทข้ามชาติขนาดใหญ่ ที่มีฐานะทางธุรกิจที่แข็งแกร่ง
และอยู่ในธุรกิจเคมีภัณฑ์มายาวนาน และทำการค้ากับบริษัทมายาวนานเช่นกัน
ประกอบกับบริษัทได้ใช้ระบบการวางแผนการผลิตและการประมาณการการใช้วัตถุดิบไว้ล่วงหน้า
ทำให้บริษัทสามารถประเมินความต้องการใช้วัตถุดิบและทำการสั่งซื้อวัตถุดิบนั้นๆเป็นการล่วงหน้า
รวมถึงบริษัทมีนโยบายและระบบการบริหารการจัดเก็บวัตถุดิบสำรองเพื่อการผลิตโดยประมาณ 2-3
เดือน ขึ้นอยู่กับประเภทและระยะเวลาการจัดส่งของวัตถุดิบนั้นๆ
จึงทำให้ที่ผ่านมาบริษัทไม่เคยประสบปัญหาการขาดแคลนวัตถุดิบในการผลิต แต่หากมีกรณีดังกล่าว
บริษัทก็สามารถที่จะเลือกซื้อวัตถุดิบจากตัวแทนจำหน่ายหรือผู้ผลิตรายอื่นได้ เนื่องจากที่ผ่านมา
บริษัทมิได้ละเลยการสร้างสายสัมพันธ์กับผู้จำหน่ายวัตถุดิบรายอื่น ทั้งในและต่างประเทศ
โดยบริษัทมีนโยบายที่จะจัดสรรปริมาณการสั่งซื้อวัตถุดิบบางส่วนผ่านผู้ผลิตเคมีภัณฑ์รายอื่นๆ
เพื่อเป็นการรักษาความสัมพันธ์ทางธุรกิจไว้เพื่ออนาคต

1.1.3 ความเสี่ยงจากการย้ายโรงงานเนื่องจากเจ้าของที่ดินไม่อนุญาตให้ต่อสัญญาเช่าที่ดินโรงงาน

บริษัทมีความเสี่ยงที่อาจเกิดขึ้นจากการย้ายโรงงานซึ่งผู้ให้เช่าเป็นกรรมการและผู้ถือหุ้นที่มีอำนาจควบคุมของบริษัท
หากผู้ให้เช่าที่ดินไม่ต่อสัญญาเช่าที่ดินภายหลังครบกำหนดสัญญาเช่า
ซึ่งจะทำให้บริษัทมีค่าใช้จ่ายในการย้ายโรงงาน หรือขาดรายได้ในช่วงเวลาที่บริษัทย้ายโรงงาน
อันจะก่อให้เกิดผลกระทบต่อผลประกอบการของบริษัท
แต่หากบริษัทในฐานะผู้เช่าที่ดินประสงค์ที่จะไม่เช่าที่ดินจนครบตามกำหนดสัญญาเช่า
ซึ่งมีระยะเวลาสิ้นสุดวันที่ 31 ธันวาคม 2556
บริษัทอาจมีค่าใช้จ่ายสำหรับการยกเลิกสัญญาเช่าก่อนกำหนด ได้แก่
ค่าเสื่อมราคาอาคารโรงงานหลังใหม่ที่บริษัทสร้างเพิ่มเติม ซึ่งต้องตัดเป็นค่าใช้จ่ายทั้งหมด ณ
วันยกเลิกสัญญาเช่าก่อนกำหนด เป็นต้น

อนึ่ง บริษัทคาดว่าจะมีความเสี่ยงจากประเด็นดังกล่าวไม่มากนัก
เนื่องจากบริษัทและผู้ให้เช่าที่ดินทำสัญญาเช่าที่ดินระยะยาวสิ้นสุดในปี 2556
อีกทั้งยังสามารถขยายสัญญาได้อีก 2 ครั้งๆ ละ 3 ปี ทำให้บริษัทสามารถใช้ที่ดินและโรงงานจนถึงปี
2562 ซึ่งเป็นระยะเวลาที่นานถึง 14 ปี ซึ่งในระหว่างเวลาดังกล่าว
หากเกิดเหตุสุดวิสัยที่ทำให้บริษัทจำเป็นต้องพิจารณาย้ายโรงงาน
เช่นกรณีที่มีการขยายกำลังการผลิตอย่างมาก
หรือมีการเปลี่ยนแปลงของการใช้ที่ดินรอบข้างตามประกาศของทางราชการ
บริษัทคาดว่าการย้ายโรงงานจะส่งผลกระทบไม่มากนักต่อการดำเนินงาน
เนื่องจากการเคลื่อนย้ายกระบวนการผลิตทำได้โดยง่ายและมีต้นทุนค่าใช้จ่ายที่ไม่มาก
ประกอบกับหากจำเป็นต้องย้ายโรงงานจริงในอนาคต บริษัทมีแผนที่จะย้ายโรงงานเป็นส่วนๆ
เพื่อให้เกิดผลกระทบต่อการผลิตและการจัดส่งสินค้าน้อยที่สุด

1.2 ความเสี่ยงด้านการตลาด

1.2.1 ความเสี่ยงจากการพึ่งพาลูกค้ารายใหญ่

ลูกค้าส่วนใหญ่ของบริษัทเป็นผู้ผลิตกระป๋องโลหะรายใหญ่ของประเทศ โดยบริษัทมีลูกค้ารายใหญ่ 2
อันดับแรก ประมาณร้อยละ 22 และ 10 ของยอดขายในประเทศทั้งหมดในปี 2550 ตามลำดับ
ลูกค้าดังกล่าวมีความสัมพันธ์ทางการค้ากับบริษัทมานาน
ซึ่งมีผลต่อบริษัทที่อาจมีความเสี่ยงจากการสูญเสียลูกค้ารายใดรายหนึ่งหรือบริษัทสูญเสียอำนาจต่อรองกับลูกค้ารายใหญ่ดังกล่าว
สำหรับลูกค้าในประเทศรายอื่นๆมีสัดส่วนการขายต่ำกว่าร้อยละ 10
ของยอดขายในประเทศทั้งหมดในปี 2550 ของบริษัท

อย่างไรก็ตาม
ในด้านของบริษัทผู้ผลิตกระป๋องโลหะปัจจัยในการจะพิจารณาเลือกซื้อแลคเกอร์เคลือบกระป๋องหรือยางยาแนวฝากระป๋อง
ผู้ผลิตจะพิจารณาถึงคุณภาพสินค้าและบริการเป็นประเด็นแรกร่วมกับราคาสินค้าที่เหมาะสม
ซึ่งบริษัทมีนโยบายการขายสินค้าที่เน้นคุณภาพสินค้า การให้บริการหลังการขายที่ดี
การรักษาสายสัมพันธ์ทางธุรกิจ ควบคู่ไปกับการเสนอราคาที่เหมาะสมและสอดคล้องกับราคาตลาด
ทำให้บริษัทมั่นใจว่าจะสามารถรักษาฐานลูกค้าของบริษัทไว้ได้

  1.2.2 ความเสี่ยงจากการทำสัญญาให้สิทธิการจำหน่ายยางยาแนวฝากระป๋องแก่ HENKEL KGaA
  (“HENKEL”)

บริษัทได้ดำเนินการทำสัญญาให้สิทธิการผลิตและจำหน่ายยางยาแนวฝากระป๋องแก่บริษัท HENKEL
เป็นเวลา 10 ปี โดยเริ่มตั้งแต่วันที่ 1 มกราคม 2548 เป็นต้นไป
ซึ่งบริษัทตกลงจะให้ความช่วยเหลือแก่ HENKEL เกี่ยวกับข้อมูลทางด้านเทคนิค ขั้นตอนการผลิต
ขั้นตอนการควบคุมคุณภาพ
โดยบริษัทจะได้ค่าธรรมเนียมแรกเริ่มและค่าธรรมเนียมการใช้สิทธิเป็นการตอบแทน
ทำให้บริษัทมีความเสี่ยงในกรณีที่ HENKEL จะเป็นคู่แข่งในตลาดภายหลังสิ้นสุดสัญญา
ซึ่งอาจส่งผลกระทบต่อผลประกอบการบริษัทในระยะยาวได้

อย่างไรก็ดี ก่อนเข้าทำสัญญากับ HENKEL
บริษัทได้วิเคราะห์ถึงข้อดีและข้อเสียเชิงธุรกิจอย่างรอบคอบ ซึ่งประโยชน์หลักจากการทำสัญญาได้แก่
การเปิดช่องทางการตลาดสินค้าของบริษัทในประเทศในแถบทวีปอเมริกาเหนือ ยุโรป
และอเมริกาใต้ ซึ่งที่ผ่านมาบริษัทไม่สามารถเจาะตลาดในกลุ่มประเทศดังกล่าวได้
เนื่องจากผู้ประกอบการในประเทศดังกล่าวจะให้ความเชื่อถือกับผู้ผลิตสินค้าในทวีปยุโรปและอเมริกามากกว่าผู้ผลิตในเอเซีย
ซึ่งการที่บริษัททำสัญญากับ HENKEL
นอกจากทำให้บริษัทมีรายได้จากการเรียกเก็บค่าธรรมเนียมการใช้สิทธิแล้ว ผลิตภัณฑ์ของ HENKEL
ยังต้องใช้รหัสสินค้าเดียวกับสินค้าของบริษัทและต้องระบุในฉลากผลิตภัณฑ์ว่าผลิตภายใต้ลิขสิทธ์ของ
UBIS ซึ่งจะทำให้ ชื่อของบริษัทเป็นที่รู้จักในกลุ่มผู้ประกอบการในต่างประเทศกว้างขวางมากขึ้น
อันจะเป็นประโยชน์อย่างมากต่อการทำการค้าในต่างประเทศของบริษัทในอนาคต

1.3 ความเสี่ยงด้านการเงิน - ความเสี่ยงด้านความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยน
โดยบริษัทมีรายจ่ายในการสั่งซื้อวัตถุดิบจากต่างประเทศ
และอาจจะส่งต่อผลประกอบการของบริษัทได้ โดยในปี 2550
บริษัทมีรายจ่ายในการสั่งซื้อวัตถุดิบจากต่างประเทศประมาณ 2.2 ล้านเหรียญ
และในขณะเดียวกันก็มีรายได้จากการขายสินค้าเป็นเงินตราต่างประเทศจำนวน 2.7 ล้านเหรียญ
ดังนั้น ความผันผวนของอัตราแลกเปลี่ยนที่อาจจะเกิดขึ้น
จึงอาจจะส่งผลต่อผลประกอบการของบริษัทได้

ผลกระทบจากการขาดทุนจากอัตราแลกเปลี่ยนในปี 2550
นั้นสืบเนื่องมาจากค่าเงินบาทที่แข็งค่าขึ้นเมื่อเทียบกับ USD ทำให้ส่งผลกระทบต่อบริษัทบ้างแต่ไม่มาก
เพราะบริษัทได้จัดการบริหารเงินตราต่างประเทศแบบผสม โดยบริหารด้วยวิธี Natural Hedging
เป็นการชำระค่าวัตถุดิบที่สั่งซื้อจากต่างประเทศด้วยเงินตราต่างประเทศที่ได้รับจากการขายสินค้าในสกุลเงินเดียวกัน
ซึ่งนำฝากอยู่ในบัญชีเงินตราต่างประเทศ โดยติดตามสถานการณ์เป็นระยะตลอดปี
ทำให้บริษัทสามารถลดความเสี่ยงด้านอ้ตราแลกเปลี่ยนลงได้ในระดับหนึ่ง
ในขณะเดียวกันบริษัทก็ได้ดำเนินการทำสัญญาซื้อขายเงินตราต่างประเทศล่วงหน้า (Forward
Contract) กับสถาบันการเงิน ทั้งด้านการนำเข้าและการส่งออก
ตามสถานการณ์เศรษฐกิจในแต่ละช่วงเวลาเพื่อป้องกันความเสี่ยงควบคู่กันไป

1.4 ความเสี่ยงด้านสิ่งแวดล้อม

1.4.1 ความเสี่ยงจากการผลิตที่อาจส่งผลต่อสิ่งแวดล้อม

บริษัทประกอบธุรกิจในการผลิตแลคเกอร์เคลือบกระป๋องและยางยาแนวฝากระป๋องซึ่งเป็นเคมีภัณฑ์
ดังนั้น กระบวนการผลิตอาจก่อให้เกิดมลภาวะได้ ทั้งที่เป็นสารระเหยที่ปนเปื้อนในอากาศ
สารเคมีที่ปนเปื้อนในน้ำ รวมถึงมลภาวะทางเสียง บริษัทได้จัดให้มีระบบควบคุมมลภาวะดังกล่าว
โดยให้สอดคล้องกับกฎหมายและข้อกำหนดด้านสิ่งแวดล้อมในปัจจุบัน
แต่อย่างไรก็ตามบริษัทก็ยังมีความเสี่ยงจากการที่บริษัทอาจตรวจไม่พบมลภาวะดังกล่าว
และอาจทำให้บริษัทมีต้นทุนเพิ่มขึ้นจากการเพิ่มระบบตรวจสอบและควบคุมมลภาวะให้สอดคล้องกับกฎหมายหรือข้อกำหนดที่อาจเข้มงวดขึ้นในอนาคต
ทำให้บริษัทอาจจะต้องมีค่าใช้จ่ายที่เพิ่มขึ้น

จากปัจจัยข้างต้น บริษัทได้มีมาตราการการป้องกันและการตรวจสอบสิ่งแวดล้อมเป็นประจำทุกปี
ทั้งจากหน่วยงานของรัฐทั้งจากส่วนกลางและส่วนท้องถิ่น
โดยบริษัทได้กำหนดนโยบายเกี่ยวกับสิ่งแวดล้อม
โดยจัดทำเป็นแผนงานประจำปีสำหรับการตรวจวิเคราะห์และการควบคุมสิ่งแวดล้อม
โดยจัดเป็นแผนการตรวจสอบระยะสั้นและแผนการตรวจสอบประจำปี
พร้อมทั้งมีแผนงานการตรวจวิเคราะห์โดยหน่วยงานอิสระภายนอก
บริษัทได้ตระหนักถึงความสำคัญของสิ่งแวดล้อมเพราะปัญหาสิ่งแวดล้อมจะส่งผลต่อชุมชน
จึงได้กำหนดเป็นนโยบายและแผนงานที่ชัดเจน

1.4.2 ความเสี่ยงด้านความปลอดภัยในการทำงาน

บริษัทประกอบธุรกิจที่เป็นอุตสาหกรรมที่เกี่ยวข้องกับสารเคมี
ทำให้พนักงานของบริษัทอาจได้รับอันตรายที่เกิดจากกระบวนการผสมหรือสัมผัสหรือสูดดมสารเคมีในช่วงที่มีการผสมและขนถ่ายสารเคมี

2.  

3.  

4.  

5.  บริษัทจึงได้กำหนด นโยบายความปลอดภัย (Security Policy) และแผนฉุกเฉิน
    (Emergency Plan)
    รวมถึงการกำหนดมาตรการรักษาความปลอดภัยในขณะทำงานที่ได้มาตรฐานตามที่กำหนดจากหน่วยงานรัฐ
    ทั้งนี้เพื่อป้องกันและหรือลดอัตราความเสี่ยงที่จะเกิดอุบัติเหตุในขณะปฏิบัติงาน
    ในกรณีที่เกิดอุบัติเหตุกับพนักงานในขณะทำงาน บริษัทยังได้จัดให้มีประกันภัยอุบัติเหตุกลุ่ม
    ซึ่งจะให้ความคุ้มครองในกรณีเกิดอุบัติเหตุให้กับพนักงานทุกคน